CELEX: 62015TN0601
Language: et
Date: 2015-10-22 00:00:00
Title: Kohtuasi T-601/15: 22. oktoobril 2015 esitatud hagi – CEVA versus komisjon

21.12.2015   
            
            
               ET
            
            
               Euroopa Liidu Teataja
            
            
               C 429/28
            
         22. oktoobril 2015 esitatud hagi – CEVA versus komisjon
   (Kohtuasi T-601/15)
   (2015/C 429/36)
   Kohtumenetluse keel: prantsuse
   
      Pooled
   
   
      Hageja: Centre d’étude et de valorisation des algues SA (CEVA) (Pleubian, Prantsusmaa) (esindaja: advokaat E. De Boissieu)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               mõista komisjonilt CEVA kasuks välja 59  103,21 eurot kooskõlas Grant Agreement’iga;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Käesoleva hagiga palub hageja mõista komisjonilt välja esimene osa rahalisest toetusest, mis anti seoses lepingu SEABIOPLAS ja selle toetuskokkuleppe („Grant Agreement”) täitmisega, mis puudutas teadusuuringute ja tehnoloogiaarenduse projekti valdkonnas „Säästlikust vesiviljelusest pärinevad vetikad kui biolaguneva bioplasti tooraine”, pärast seda, kui komisjon oli omal algatusel selle summa tasaarvestanud, et nõuda vastavalt OLAF-i finantsauditi järeldustele tagasi summad, mis hagejale maksti PROTOP lepingu raames.
   Hagi põhjenduseks esitab hageja sisuliselt ühe väite, mis puudutab komisjoni vigu, mis mõjutasid komisjoni poolt hagejale maksmisele tulevate summade (nõuded) sissenõudmist tasaarvestuse teel. Hageja väidab sellega seoses sisuliselt, et tasaarvestuse tingimused ei ole täidetud. Esmalt ei ole komisjoni nõue hageja suhtes ei kindel ega sissenõutav. Seejärel ei järginud komisjon komisjoni 29. oktoobri 2012. aasta delegeeritud määruse (EL) nr 1268/2012 (mis käsitleb Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) kohaldamise eeskirju) artikli 87 lõike 2 (sissenõudmine tasaarvestuse teel) ja artikli 88 (sissenõudmismenetlus, kui võlgnik ei maksa vabatahtlikult) sätteid. Lõpuks väidab hageja, et komisjonil ei ole hageja suhtes lepingulist nõuet. Kui Üldkohus loeb tasaarvestuse põhjendatuks, väidab hageja teise võimalusena, et talle antud toetuse terviklik tasaarvestamine rikub proportsionaalsuse põhimõtet ja kujutab komisjoni alusetut rikastumist.